Minstens 4 sterf in 2 botsings in O-Kaap | Netwerk24
Minstens 4 sterf in 2 botsings in O-Kaap
Deur Candice Bezuidenhout 17 September 2017 19:30
Só het die toneel gelyk waar 'n Mercedes-Benz-motor gisteroggend vroeg teen 'n vragmotor tussen Komga en Oos-Londen gebots het. Twee mans is op slag dood. Foto: Verskaf
Minstens vier mense is die afgelope naweek in twee verskillende motorongelukke op Oos-Kaapse paaie dood.
'n Grusame ongeluk tussen Komga en Oos-Londen het gisteroggend die lewe van twee mans geëis.
Volgens kapt. Nkosikho Mzuku, 'n polisiewoordvoerder, het 'n Mercedes-Benz-motor vroeg dié oggend teen 'n vragmotor naby Bluewater gebots. Albei die Mercedes se insittendes, onderskeidelik 31 en 32 jaar oud, is op slag dood. Mzuku sê die oorsaak van die ongeluk is nog onbekend, maar die ondersoek duur voort.
In 'n aparte voorval is nog twee mans dood nadat hul motors Saterdagaand kort voor middernag op die Ou Uitenhage-weg net buitekant Despatch gebots het.
Volgens kapt. Gerda Swart, 'n polisiewoordvoerder, het die motors, 'n Volkswagen Jetta en 'n Polo, in teenoorgestelde rigtings gery toe hulle gebots het.
Swart sê die omstandighede rondom die ongeluk is nog onbekend, maar 'n ondersoek sal volg.
"Twee insittendes van die Jetta, ongeveer tussen die ouderdomme van 25 en 40 jaar oud, is op die toneel dood.
"Nog 'n passasier is na 'n plaaslike hospitaal gehaas," sê Swart. "Die drie insittendes in die Polo is na hospitale in die omgewing geneem."